text: To sønderjyder i fælden to gange
  17 marts 2010 kl. 10.37
  Politiet havde det første møde med de to ved et-tiden, da de kørte på Tøndervej i Kolding. Deres bil havde tyske nummerplader, og en politi-patrulje besluttede at se nærmere på den.
  Føreren af bilen viste sig at være stærkt beruset. Han kunne ikke forklare, hvor han havde bilen fra, og han havde ikke noget kørekort. Begge mænd blev taget på stationen til afhøring og blodprøve, hvorefter de blev løsladt.
  
  Bil? Hvilken bil?
  Ved halv fem-tiden kørte en bil med de samme to mænd ind i en lygtepæl ved Kolding Banegård. Det blev set af et vidne, der forhindrede de to i at forlade stedet, indtil politiet kom. 
  Nu var det den anden sønderjyde, der sad ved rattet - stærkt beruset og ude af stand til at fortælle, hvad det var for en bil, de kørte i. De kom igen til afhøring, hvorefter de kunne tage hjem - uden bil. 
  Begge bliver tiltalt for spirituskørsel.
  